Document ID: 32014D0165

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 3ης Μαρτίου 2014
με την οποία εξουσιοδοτούνται τα κράτη μέλη να επικυρώσουν, προς το συμφέρον της Ευρωπαϊκής Ένωσης, τη συνθήκη για το εμπόριο όπλων
(2014/165/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 και το άρθρο 207 παράγραφος 3, σε συνδυασμό με το άρθρο 218 παράγραφος 6 στοιχείο α) σημείο v),
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη την έγκριση του Ευρωπαϊκού Κοινοβουλίου,
Εκτιμώντας τα ακόλουθα:
(1)
Στις 11 Μαρτίου 2013, το Συμβούλιο εξουσιοδότησε την Επιτροπή να διαπραγματευθεί τη συνθήκη για το εμπόριο όπλων («ΣΕΟ») στο πλαίσιο των Ηνωμένων Εθνών για τα ζητήματα που υπάγονται στην αποκλειστική αρμοδιότητα της Ένωσης.
(2)
Στις 2 Απριλίου 2013, η Γενική Συνέλευση των Ηνωμένων Εθνών ενέκρινε το κείμενο της ΣΕΟ. Η Γενική Συνέλευση ζήτησε επίσης από τον γενικό γραμματέα, ως θεματοφύλακα της ΣΕΟ, να την ανοίξει προς υπογραφή στις 3 Ιουνίου 2013 και κάλεσε όλα τα κράτη να εξετάσουν τη δυνατότητα να την υπογράψουν και, ακολούθως, σύμφωνα με τις αντίστοιχες συνταγματικές διαδικασίες τους, να γίνουν συμβαλλόμενα μέρη της ΣΕΟ το συντομότερο δυνατόν.
(3)
Σκοπός της ΣΕΟ είναι η καθιέρωση των υψηλότερων δυνατών κοινών διεθνών προτύπων για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων και η πρόληψη και εξάλειψη του παράνομου εμπορίου συμβατικών όπλων και η πρόληψη της εκτροπής τους. Τα κράτη μέλη εξέφρασαν την ικανοποίησή τους για την έκβαση των διαπραγματεύσεων, καθώς και την πρόθεσή τους να προβούν επειγόντως στην υπογραφή και την επικύρωση της ΣΕΟ.
(4)
Ορισμένες από τις διατάξεις της ΣΕΟ αφορούν ζητήματα που εμπίπτουν στην αποκλειστική αρμοδιότητα της Ένωσης, καθώς βρίσκονται εντός του πεδίου εφαρμογής της κοινής εμπορικής πολιτικής ή επηρεάζουν τους κανόνες της εσωτερικής αγοράς που αφορούν τη μεταφορά συμβατικών όπλων και εκρηκτικών.
(5)
Η Ευρωπαϊκή Ένωση δεν δύναται να υπογράψει και να επικυρώσει τη ΣΕΟ, καθώς μόνον κράτη μπορούν να καταστούν συμβαλλόμενα μέρη αυτής.
(6)
Στις 27 Μαΐου 2013 το Συμβούλιο εξέδωσε την απόφαση 2013/269/ΚΕΠΠΑ με την οποία εξουσιοδοτούνται τα κράτη μέλη να υπογράψουν, προς το συμφέρον της Ευρωπαϊκής Ένωσης, τη συνθήκη για το εμπόριο όπλων (1).
(7)
Συνεπώς, σύμφωνα με το άρθρο 2 παράγραφος 1 της Συνθήκης για τη λειτουργία της Ευρωπαϊκής Ένωσης, όσον αφορά τα ζητήματα εκείνα που εμπίπτουν στην αποκλειστική αρμοδιότητα της Ένωσης, το Συμβούλιο θα πρέπει να εξουσιοδοτήσει τα κράτη μέλη να επικυρώσουν τη ΣΕΟ προς το συμφέρον της Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Όσον αφορά τα ζητήματα εκείνα που εμπίπτουν στην αποκλειστική αρμοδιότητα της Ένωσης, τα κράτη μέλη εξουσιοδοτούνται να επικυρώσουν τη συνθήκη για το εμπόριο όπλων προς το συμφέρον της Ένωσης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 3 Μαρτίου 2014.

Labels: 13
18
3
5